**2. sz melléklet**

**Szombathely MJV Diákönkormányzatának 2022. évi programtervezetének bemutatása**

Tisztelt Kulturális, Oktatási És Civil Bizottság!

Szombathely MJV Diákönkormányzata nehézségekkel teli másfél esztendőn van túl. A vírushelyzet és a költségvetési nehézségek ellenére igyekeztünk a lehető legjobban helytállni, és meghálálni a választáson nekünk szavazott bizalmat. Az idei évben a SZMJVDÖK nemcsak új szerkezeti felállásba, de a költségvetés szempontjából is új helyzetbe került.

Az idei költségvetést a jelenleg regnáló vezetés a tagsággal egyetértésben hozta. Bizonyos elemeket átvettünk a tavalyi terveinkből, hiszen nem mindent sikerült megvalósítanunk. Továbbra is célunk, hogy szorosabb együttműködést alakítsunk ki az iskolákkal, és a lehető legtöbb módon csatlakozzunk városi rendezvényekhez. A lenti részletezett programelemek mellett a SZMJVDÖK minden hónapban tart gyűléseket, ezeket is szeretnénk házhoz vinni az iskolákhoz, ezzel is aktivizálva a DÖk-öket és segítve a működésünket.

***Programelemek ismertetése***

* *SZMJVDÖK Road Show*

A Road Show keretében oktatási intézményeket szeretnénk egy-egy bemutatkozó előadással meglátogatni, amelyek vagy nem vesznek aktívan részt a Városi Diákönkormányzat munkájában vagy kifejezetten érdeklődnek irántunk. Megmutatnánk, hogy mit csinálunk, és hogy miért jó a közösség tagjának lenni. A bemutató keretében lehetőség van a Vezetők bemutatkozására, ismertetjük az SZMJVDÖK működését és válaszolunk a kérdésekre.

* *Csapatépítő tréningek más városok diákképviselőivel*

Az országban található ifjúsági és diákönkormányzatainak száma egyre növekszik, és a közös munkára is egyre több igény mutatkozik. Az országban számos helyen tartották már szakmai konferenciákat és ehhez kapcsolódó képzéseket. Ehhez szeretne a szombathelyi SZMJVDÖK is kapcsolódni, nemcsak résztvevőként, de szervezőként is. Ezenkívül tervezzük a testvérvárosokkal is felvenni a kapcsolatot, és az ottani jó gyakorlatokat megtanulni és átültetni.

* *Adománygyűjtés iskolakezdésre*

A tavaly karácsonyi adománygyűjtéskor nagy sikere volt a füzeteknek, ceruzáknak, és egyéb iskolai eszközöknek. Innen jött az ötlet, hogy a szokásos év végi gyűjtésen kívül az iskolakezdéskor is segítünk azoknak, akikre hatalmas anyagi terhet ró az, hogy az iskolakezdésre a szükséges felszerelést biztosítsák a gyerekeknek.

* *Post Festa Városi Gólyaavató*

Az elmúlt két évben a hagyományos Városi Gólyaavató sajnos elmaradt. Ez különösen azért szomorú, mert a 2020. évi lett volna a tizedik jubileuma a rendezvénynek. Sok diáktársunknak nem volt lehetősége sem a saját, sem a városi gólyaavatón részt vennie, így nekik szeretnénk kárpótlásul még a tanév beindulása előtt egy vetélkedővel egybekötött zenés-rendezvénnyel kedveskedni.

* *Guruló kosárlabda mérkőzés - bemutató*

A Guruló kosárlabda először a tavalyi programunkban szerepelt. Az SZMJVDÖK ezzel a programmal szeretné felhívni a figyelmet arra, hogy mennyire nehéz kerekes-székesként élni a világon. Egy kosárlabda mérkőzést szeretnénk tartani, amelyen a DÖK tagjai játszanak kerekesszékben kerekes-székes honfitársaink ellen. Ezzel szemléltetnénk a kerekes-székes élettel megszerzett képességeket. Idén ezzel a programelemmel csatlakoznák a Városi Diáksportnap rendezvényéhez, egy vagy két mérkőzés erejéig.

* *Faültetési program*

A város által szervezett zöldítéshez szeretnénk csatlakozni, akár úgy, hogy egy-egy iskolának vagy óvodának adományoznánk egy fát.

* *Diákjogi előadás*

Fontosnak tartjuk, hogy a SZMJVDÖK a diákjog világában is jártas legyen, ezért szeretnénk olyan vendégelőadókat meghívni, akik szakmaii fejlődésünkhöz hozzájárulnának.

Ezenkívül terveink között szerepel, hogy végre részt vegyünk a Savaria Történelmi Karneválon, ami a korábbi években nem volt gyakorlat. A korábbi évek Diákkarneváljának hangulatát akarjuk visszahozni a részvételünkkel, célunk, hogy minél többen vegyünk részt a város ezen ikonikus eseményén.

Szeretnénk díjakat alapítani az adott tanév legtöbb segítséget nyújtó diák-önkormányzati munkát segítő pedagógusának, illetve a legaktívabb iskolai DÖK vezetőnek. Szeretnénk rajz-és fotópályázatot kiírni olyan az ifjúságot foglalkoztató témákban, amiket később konkretizálnánk, illetve továbbra is kapcsolódni szeretnénk a városi eseményekhez, legyen az ünnep, rendezvény vagy közösségi feladat.

Kérjük Önöket, hogy a benyújtott programtervezet ezen információk ismeretében elfogadni szíveskedjenek!

Köszönettel:

Imre Marcell Horváth Félix Pataki Gergely

Diákpolgármester Diák-alpolgármester diák-alpolgármester

Szombathely, 2022. május 17.